N4: Vyf sterf nadat BMW boom tref(Argieffoto: Departement van gesondheid: Mpumalanga) Die dodetal ná ŉ ongeluk op die N4-tolpad naby Mbombela in Mpumalanga het tot vyf gestyg. Moetie Mmusi, woordvoerder van die provinsie se departement van gemeenskapsveiligheid, sê die bestuurder van ŉ BMW het Vrydag omstreeks 19:30 naby Elandshoek oënskynlik beheer oor die voertuig verloor en teen ŉ boom gebots. “Vier van die slagoffers, drie mans en ŉ vrou, is op die toneel dood.” Lewenskake moes gebruik word om die liggame uit die voertuig, wat in die rigting van Mbombela gery het, te haal. ŉ Passasier is in ŉ bedenklike toestand na ŉ hospitaal in Mbombela gehaas, maar het daar gesterf, sê Mmusi. “Hoewel die ongeluk nog ondersoek word, word daar vermoed dat die voertuig gery het teen ŉ snelheid wat nie gepas was vir die toestande op die pad nie.” Vusi Shongwe, LUR vir gemeenskapsveiligheid in Mpumalanga, het weereens ŉ beroep op mense gedoen om waaksaam op die pad te bly. “Ons het meer verantwoordelikheid op die pad nodig omdat die neiging van dodelike ongelukke oor naweke, en veral snags, kommerwekkend is. Motoriste moet die boodskap hoor en te alle tye met groter sorg bestuur,” sê Shongwe. Hy het ook sy medelye met die slagoffers betuig.